Adonxs

**Ադամ Պավլոչին** (, ), ավելի հայտնի է որպես **Adonxs**, սլովակ երգիչ, երգահան, մոդել և պարող։ Ներկայացրել է Չեխիան Եվրատեսիլ 2025 երգի մրցույթում «Kiss Kiss Goodbye» երգով, սակայն չի անցել եզրափակիչ։

## Կենսագրություն
Ադամ Պավլովչինը ծնվել է Միյավայում և մեծացել Սենիցայում։ Վաղ տարիքից նա հետաքրքրված էր պարով և երգով՝ ներշնչվելով իր ավագ քրոջից։ Հետևելով նրա օրինակին նա միացավ կրտսեր պարային խմբին, հաճախեց վոկալի դասերի և սկսեց սովորել դաշնամուր նվագել։ Սակայն դեռահասության շրջանում նրա ձայնը կտրուկ փոխվեց սեռահասունացման պատճառով․ նրա ձայնը իջավ տենորից մինչև բաս-պրոֆոնդո՝ ամենացածր բասը։ Այդ պատճառով նա դադարեցրեց երգելը։

Փոխարենը կենտրոնացավ պարերի վրա․ հանդես եկավ պրոֆեսիոնալ պարային համույթների հետ և հնգակի դարձավ Սլովակիայի *IDO* փողոցային պարերի չեմպիոն՝ ինչպես պատանեկան, այնպես էլ մեծահասակների կատեգորիայում։ Տասնհինգ տարեկանում տեղափոխվեց Բրատիսլավա՝ ընտանիքից հեռու, որպեսզի ընդունվի երկլեզու *CS Lewis* միջնակարգ դպրոց և պարապի դերասանական արվեստ *New Scene* թատրոնում գործող ակադեմիայում։ Տասնվեց տարեկանում նա պայմանագիր կնքեց մոդելային գործակալության հետ։

Այնուհետև նա վերգտավ երգի հանդեպ իր սերը և տեղափոխվեց Պրահա՝ դասական վոկալ կրթություն ստանալու հայտնի օպերային երգչուհի Հանա Պեցկովայից, ում նա շնորհակալ է իր բասային ձայնային տիրույթը կրկին տենորին ընդարձակելու համար դեռահաս տարիքում։ Մի տարի նա աշխատեց որպես ազատ ստեղծագործող Պրահայում, իսկ հետո տեղափոխվեց Լոնդոն՝ շարունակելու իր երաժշտական կարիերան։
Նա Լոնդոնում ավարտեց Մեծ Բրիտանիայի և Իռլանդիայի Ժամանակակից Երաժշտության Ինստիտուտը՝ ստանալով բակալավրի աստիճան երգերի գրության և ստեղծագործական երաժշտական արվեստի ոլորտում՝ գերազանցությամբ։

Փորձելով վճարել ուսման և կեցության ծախսերը, նա զբաղվել է տարբեր աշխատանքներով, այդ թվում՝ մատուցող է աշխատել գեյ-բարում, որպեսզի կարողանա ծայրը ծայրին հասցնել։ Cosmopolitan-ին տված հարցազրույցում նա ասել է․ «Հաճախ ես ավարտում էի գիշերային հերթափոխս ժամը 3-ին, իսկ առավոտյան 9-ին արդեն սկսում էի վոկալի դասերս»։ Adonxs-ը, ով ծնողներին խոստովանել է իր նույնասեռականության մասին երկու շաբաթ անց այն բանից հետո, երբ «խելահեղ սիրահարվել է» 18-ամյա երիտասարդի, իր ուսանողական տարիները Լոնդոնում նկարագրել է որպես «լիակատար ազատման» և «ինքնաճանաչման» շրջան, որն ուժեղ ազդեցություն է թողել նրա երգերի ստեղծման վրա, ինչպես նաև նրա ոճի և բեմական կերպարի զարգացման։

Տասնութ տարեկանում գրել է իր առաջին երգը՝ Speechless Boy-ը, և թողարկել է ցածր բյուջեով տեսահոլովակ, որը դարձավ նրա հրապարակային քամինգ աութը։

## Կարիերա
### Երաժշտություն
#### 2015—2020 թվականներ․ «PACE» խմբի մենակատար
Դեռ դպրոցում սովորելու տարիներին նա իր դասընկերոջ՝ այժմ կինոյի երաժշտության կոմպոզիտոր Ադրիան Չերմակի հետ ստեղծեց «PACE» անվանումով «ժանրային» երաժշտական խումբ։ Լոնդոն տեղափոխվելուց հետո դուետին միացան ևս երկու երաժիշտ՝ կիթառահար Մոնակոյից և թմբկահար Հունաստանից։

2018 թվականի սկզբին բազմամշակութային կազմը թողարկեց իրենց դեբյուտային մինի ալբոմը՝ *Keeper* անվանումով՝ այլընտրանքային, բարոկկո-փոփ ալբոմ, որը ներառել էր սիմֆոնիկ նվագախմբի տարրեր, իսկ տեքստերը պատմում էին Adonxs-ի մասին՝ որպես «մարդու, փակված իր ցանկությունների և տեսիլքների մեջ»։ Մեկ տարի անց PACE-ն թողարկեց «Hunt Me Down» սինգլը, որին 2020-ին հետևեց «Fallen»-ը։ Խումբը շարունակեց ելույթներ ունենալ լոնդոնյան բեմերում, բրիտանական փառատոներում, հպարտության շքերթներում և հանդես եկավ որպես «ջերմացնող» խումբ բրիտանացի երգչուհի Գրեյս Քարթերի համերգներին, մինչ նրանց մնացած ելույթները չեղարկվեցին COVID-19 համավարակի պատճառով։

Մեծ Բրիտանիայում համավարակի սահմանափակումներից հետո նա վերադարձավ Պրահա՝ սկսելու իր մենակատար կարիերան։

### 2021 թվական․ SuperStar-ի հաղթող
2021 թվականին Adonxs-ը հայտնի դարձավ իր հայրենի Սլովակիայում և Չեխիայում՝ հաղթելով SuperStar-ում՝ Idols-ի չեխա-սլովակյան տարբերակի յոթերորդ սեզոնում։ Չնայած որ նախկինում մի քանի անգամ մերժել էր մասնակցելու առաջարկը, ի վերջո համաձայնեց և մեծ աղմուկ բարձրացրեց իր ելույթներով՝ գենդերային նորմերին չհամապատասխանող հագուստով։ Նրա արձագանքը հստակ էր․ «Հագուստը սեռ չունի»։ Նա դարձավ այս համատեղ մրցույթի առաջին բաց քվիր-հաղթողը և իր հաղթանակը համարեց «հսկայական առաջընթաց» չեխական և սլովակյան հասարակությունների համար։ ELLE ամսագրին տված հարցազրույցում, որտեղ նշվում էր իր հանրաճանաչությունը որպես քվիր-արվեստագետ պահպանողական հասարակությունում, Adonxs-ը ասել է․ «Ես կարծում եմ, որ իմ հաղթանակը օգնեց ճանապարհ հարթել մյուս քվիր-արվեստագետների, դերասանների և քաղաքական գործիչների համար, որպեսզի նրանք կարողանան բացահայտ հայտարարել իրենց կողմնորոշման մասին և չվախենան լինել ճշմարիտ իրենց էությանը»։

### 2022 թվական—մինչ այժմ․ մենակատար կարիերա
Հաղթանակից հետո նա պայմանագիր կնքեց Warner-ի հետ և սկսեց գրել ու ձայնագրել իր դեբյուտային ալբոմը Lavagance Studios-ում՝ պրոդյուսերներ Օլիվեր Ֆիլների, Մարեկ Ռակովիցկիի և Թոմ Լոբի հետ։ 2022 թվականի հունվարին նա առաջադրվեց Ruka Hore Awards 2021-ի «Լավագույն նոր արտիստ» անվանակարգում, չնայած դեռևս պաշտոնապես մենակատար նյութ չէր թողարկել։ Սլովակիայում Ֆորբսը նրան ընդգրկեց Forbes 30 Under 30 ցուցակում։

2024 թվականի դեկտեմբերին Չեխական հեռուստատեսությունը հայտարարեց, որ ներքին ընտրությամբ որոշել է Adonxs-ին ընտրել որպես Չեխիայի ներկայացուցիչ Եվրատեսիլ 2025 երգի մրցույթում, որը տեղի է ունենալու Շվեյցարիայի Բազել քաղաքում։ Նրա հայրենի Սլովակիան մրցույթին չի մասնակցում 2012 թվականից ի վեր։ 2025 թվականի փետրվարի 4-ին Adonxs-ը ներկայացրեց «Kiss Kiss Goodbye» երգի ակուստիկ տարբերակը Մալթայի Եվրատեսիլ 2025 մրցույթի ազգային ընտրության առաջին կիսաեզրափակչի ժամանակ, իսկ ստուդիական տարբերակը թողարկվեց մարտի 7-ին։

### Պար, մոդելինգ, դերասանական արվեստ
Իր երաժշտական կարիերայից բացի, Adonxs-ը պրոֆեսիոնալ պարող է, մասնագիտացած փողոցային պարերում, լիրիկական ջազում և լատինաամերիկյան պարերում։ Նա անդամ է եղել RDS ընկերության, ելույթ է ունեցել Ռոբի Ուիլյամսի, Նիկոլ Շերզինգերի և Լեոնա Լյուիսի հետ, ինչպես նաև ուսանել է հայտնի խորեոգրաֆներից՝ Կեոնե Մադրիդից, Կամիլո Լաուրիչելլայից և Յան Իստվուդից։

Մոդելային բիզնեսով սկսել է զբաղվել 16 տարեկանում։ Որպես պոդիումի մոդել՝ նա մասնակցել է Alexander McQueen-ի ցուցադրություններին Միլանում, ինչպես նաև Լոնդոնի նորաձևության շաբաթին։ Նա հանդես է եկել նաև այնպիսի մոդելային արշավներում, որոնք մերժում են տղամարդկության և կանացիության վերաբերյալ գենդերային կարծրատիպերը։ Հանրային ուշադրություն է գրավել նաև իր աջակցությամբ՝ վերամշակման և կայուն զարգացման գաղափարներին։ 2022 թվականին դարձել է Adidas Originals-ի դեմքը Չեխիայում։ Նույն տարվա օգոստոսին վարել է Elite Model Look World Final 2022-ի եզրափակիչը։
2022 թվականի նոյեմբերին նա զբաղեցրել է երկրորդ տեղը Tu Cara Me Suena հաղորդման սլովակական տարբերակում։

## Անձնական կյանք
Նրա քույրը՝ Ռադկան, դերասանուհի և երգչուհի է Պրահայից։ Մայրը՝ Մոնիկա Սաբոն, քննադատների կողմից բարձր գնահատված նկարիչ է, իսկ խորթ հայրը՝ կապիտան Մարիան Սաբոն, բուժօգնական։ Նա հեռացված է իր կենսաբանական հորից։

Նա *RuPaul’s Drag Race* նախագծի երկրպագու է։

Ապրում է Պրահայում և համարվում է Չեխիայի առաջին բաց քվիր-կատարողներից մեկը։

## Ծանոթագրություններ

## Արտաքին հղումներ
* 
* 
* 

Կատեգորիա:Եվրատեսիլ երգի մրցույթի մասնակիցներ
Կատեգորիա:Սլովակ երաժիշտներ